Zymsku periodu z temperaturami hač do 18 stopnjow zmjerzka naslěduje miłe, samo nalětnje wjedro. Tak so tež sněh a lód z Łužicy pominjetej.
Drježdźany (SN/JaW). Sakski krajny centrum za wulku wodu krajneho zarjada za wobswět, ratarstwo a geologiju (LfULG) liči z „moderatnym taćom sněha. Temperatury pohibuja so hač do štwórtka jeničce w jednocyfrowym wobłuku a wjetše mnóstwo spadkow tež njewočakujemy“, rěka w nowinskej zdźělence. Z přezcyłnej wulkej wodu w Sakskej tuž njeliča.
W rěkach, kotrež wužórleja so w horinach, pegele jako prěnje na taće sněha a lodu reaguja. W našej kónčinje potrjechi to předewšěm přitoki srjedźneho Łobja, kaž mjez druhim Čorny Halštrow a Sprjewju. „Tam móže při mjeńšich rěčkach k mjeńšim přepławjenjam dochadźeć. Zdźěla móža staw wody alarmowy schodźenk 1 překročić“, z Drježdźan rěka. W běhu dalšeho tydźenja liča potom tohorunja ze zwyšenymi pegelemi w dalšich łužiskich rěkach, kaž w Běłym Halštrowje a Nysy.
slv_Latn szl_Latn szl_Latn